**Riasztó adatok az ivóvízhiányról**Gyűjtést indít a Víz Világnapja alkalmából az UNICEF

**Idén világszerte közel 750 millióan nem jutnak tiszta vízhez, 2,5 milliárd ember nem részesül közegészségügyi ellátásban, 1 milliárdan pedig vécére sem tudnak menni szennyvízcsatorna hiányában. Ezek a problémák az 5 éven aluli gyermekek halálozásának legfőbb okai. Az UNICEF folytatja harcot ez ellen.**

Riasztó számokat tartalmaz az Egyesült Nemzetek Szervezetének gyermekjogi szervezete (UNICEF) és az Egészségügyi Világszervezet (WHO) tavaly készített jelentése. A világon 748 millióan nem tisztított vizet fogyasztanak, negyedük pedig csak erősen szennyezett vízhez fér hozzá. 2,5 milliárd embernek nincs lehetősége arra, hogy megfelelő higiéniai körülmények éljen, 1 milliárdan kényszerülnek a szabad ég alatt üríteni, mivel nincsen mellékhelységük, ezzel is növelve a fertőzés veszélyét.

Ezekre a problémákra hívja fel a figyelmet az UNICEF Magyarország, a szervezet a Víz Világnapja alkalmából  gyűjtést indít március 17-31. között. A 136 66 számon elérhető adományvonal felhívásával alkalmanként 500 forinttal lehet támogatni a szervezetet.

**Hívások, tabletták, készülék = tiszta víz**

Egy hívás 50 darab víztisztító tabletta beszerzését teszi lehetővé, így 50 kisgyermek juthat egy napra elegendő tiszta vízhez. 50 hívás már elég arra, hogy egy család 10 hónapig használjon víztisztító tablettákat és vízhordó eszközöket. 5720 hívásból pedig mobil víztisztító-készüléket szerezhet be az UNICEF, amely óránként 5 köbméter vizet képes megtisztítani, így 5 ezer ember vízellátását biztosítja.

A tiszta víz kérdését kiemelten kezeli az ENSZ: a Millenniumi Fejlesztési Célok között van a víz eljuttatása a forrásokban szűkölködő helyekre, a vízminőség javítása, és a higiénia fontosságának oktatása az iskolákban. Az UNICEF legfontosabb céljai között szerepel a közegészségügy, a higiénia és a víz minőségének fejlesztésére és javítására a fejlődő országokban. A célok elérése érdekében 2006-ban indította el a WASH (Water, Sanitation, Hygiene – Víz, Közegészségügy, Higiénia) programját.

A programnak a része a mostani, a Víz Világnapja apropóján indított adománygyűjtés. A Víz Világnapját egyébként első alkalommal 1993. március 22-én tartották az ENSZ kezdeményezésére. Célja, hogy felhívja a figyelmet a Föld édesvízkészletének megőrzésére, mára az emberi társadalom vízigénye ugyanis meghaladja a bolygónk édesvízkészleteit, így az ivóvíz kritikus kérdéssé a világon.

**További információk:**

**Romet-Balla Ágnes
Kommunikációs igazgató**UNICEF Magyar Bizottság Alapítvány
Tel.:+36 70 418 01148
E-mail: agnes.balla@unicef.hu